ร้านนี้ได้รับการแนะนำมาจากพี่ที่ออฟฟิศครับ ทางเข้าอาจหายากไปนิด จับจุดที่ซอยภาณุรังษี จากนั้นเดินเข้าไปซอยที่ 2 ด้านซ้ายมือ มองหาป้าย River View แล้วก็ตามไปเรื่อย ๆ เลย ตัดผ่านศาลเจ้าโจวซือกง ขึ้นไปชั้นที่ 8 และก็จะได้พบความตื่นตาตื่นใจ วิวมันอลังการจริง ๆ เรียกได้ว่าแค่เสพบรรยากาศก็คุ้มแล้ว ร้านจะมี 2 ชั้น คือ 8 และ Roof Top โดย Roof Top จะเปิดโล่งเลย ไม่ต้องกลัวยุง หรือร้อน เพราะลมแรงมาก แต่ในหน้าฝน จะเสิร์ฟเฉพาะเครื่องดื่มเท่านั้น

อาหารที่นี่ก็ไม่ขี้เหร่ ไม่น้อยหน้าไปจากบรรยากาศ ราคาไม่สูงมาก อยู่ที่จานละ 150-200 บาท เริ่มมื้ออาหารกันที่หมึกทอดกระเทียม คาลามารี่ ถัดมาเป็นพล่ากุ้ง กุ้งค่อนข้างเด้งมาก ไม่สุกจนเกินไป

จานหลักก็เป็นข้าวผัดสับปะรด ที่นี่มีความแปลก (หรือพิเศษดี) ตรงที่ใช้กลิ่นเนยแตะจมูกตั้งแต่คำแรกที่ทาน และกุ้งก็ไม่สุกมากเหมือนกันกับพล่ากุ้ง ถัดมาเป็นแกงเผ็ดหมูสับปะรด ปกติ ผมมักจะเห็นเป็นหอยแมลงภู่กับสับปะรด เพราะฉะนั้นที่นี่เลยค่อนข้างแปลกใหม่สำหรับผม รสชาติค่อนข้างกลมกล่อม ไม่เลี่ยนจนเกินไป ถ้าได้ทานกับข้าวสวยนี่ใช่เลย

สุดท้ายคือกุ้งอบวุ้นเส้น เมนูนี้นี่แปลกที่สุดแล้ว ฮ่า ๆๆ เพราะตั้งแต่ที่เคยกินกุ้งอบวุ้นเส้นมาไม่เคยเจอแบบนี้เลย ฮ่า ๆๆๆๆ มันแบบแปลกมาก แต่แปลกในทางที่ดี แต่ก็ไม่ถึงอร่อย เพราะไม่รู้จะเทียบกับใคร ที่เด็ดคือ กินไปกินมา เจอเบคอนอยู่ข้างในด้วย 

ปิดมื้อวันนี้ด้วยของหวานอย่างกล้วยหอมทอด กับไอศกรีมวนิลา มันลงตัวมากครับ แล้วก็สั่ง Margarita เย็น ๆ มาจิบเหยือกนึง

ค่าเสียหายทั้งหมดพันต้น ๆ ถือว่าคุ้มค่ามาก และจะกลับมากินร้านนี่อีกแน่นอน!